เงินบาท 35.93 บ. แข็งค่าตามภูมิภาค จับตาถ้อยแถลง “เฟด”
ตลาดเงินบาทกลับมาแข็งค่า 35.93 บาท/ดอลลาร์ เหตุตลาดจับตาถ้อยแถลงของเฟดวันศุกร์นี้
เงินบาทแข็งค่า 35.93 บาท/ดอลลาร์ ช่วงรอตลาดจับตาถ้อยแถลงของเฟด
25 ส.ค. 2565

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 36.09 บาท/ดอลลาร์ ปรับตัวอ่อนค่าเล็กน้อยจากปิดตลาดเมื่อเย็นวานนี้ที่ระดับ 36.03 บาท/ดอลลาร์ ก่อนจะกลับมาปรับตัวแข็งค่าอย่างรวดเร็วตามภูมิภาค
โดยเมื่อเวลา 07:50 น. เงินบาทอยู่ที่ระดับ 35.93 บาท/ดอลลาร์ โดยตลาดรอฟังสุนทรพจน์ของประธานธนาคารกลางสหรัฐ (เฟด) คืนวันศุกร์นี้ ส่วนสถานการณ์ทางการเมืองในประเทศไม่มีผลกระทบต่อความเชื่อมั่นทางเศรษฐกิจ เพราะยังสามารถดำเนินการต่อเนื่องตามนโยบายที่กำหนดไว้ได้
“บาทเปิดตลาดอ่อนค่า ก่อนที่จะกลับมาแข็งค่าอย่างรวดเร็วตามภูมิภาค เนื่องจากดอลลาร์พักฐานหลังแข็งค่าไปมาก โดยตลาดรอฟังประธานเฟดที่แจ็คสันโฮลคืนวันศุกร์” นักบริหารเงิน กล่าว
นักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 35.90 – 36.10 บาท/ดอลลาร์
THAI BAHT FIX 3M (24 ส.ค.) อยู่ที่ระดับ 0.80783% ส่วน THAI BAHT FIX 6M อยู่ที่ระดับ 0.75885%